વિજય રૂપાણી નીતિન પટેલને સાઇડલાઇન કરીને મુખ્યમંત્રી બન્યા છે તે સૌ કોઇ જાણે છે પણ ૨૦૧૭ની વિધાનસભાની ચૂંટણી પછી ભાજપમાંથી મુખ્યમંત્રી કોણ બનશે તેની ચર્ચા ધીમે પગલે શરૂ થઇ છે. વિધાનસભાના નવિનીકરણના કાર્યક્રમનો શુભારંભ મુખ્યમંત્રી વિજય રૂપાણી અને નાયબ મુખ્યમંત્રી નીતિન પટેલના હસ્તે યોજાયો ત્યારે નીતિન પટેલે જાહેરમાં કટાક્ષ કરીને મમરો પણ મૂક્યો. નીતિન પટેલે તેમનાં પ્રવચનમાં નવિનીકરણ બાદ આ વિધાનસભામાં હાજર તમામ ધારાસભ્યો પુનઃચૂંટાઇને આવે તેવી શુભકામના આપી હતી. તેઓએ સ્પષ્ટતા કરી કે રૂપાણી અને પ્રદેશ ભાજપ પ્રમુખ જિતુ વાઘાણી જે ધારાસભ્યોને ટિકિટ આપે તેને જ મારી શુભકામનાઓ. સાથે ભાજપ ૨૦૧૭થી ૨૦૨૨ સુધી ગુજરાતમાં રાજ કરશે તેવી તથા ૨૦૧૯માં લોકસભાની ચૂંટણીમાં વડા પ્રધાન નરેન્દ્ર મોદી પુનઃબહુમતીથી ચૂંટાઇ આવશે તેવી ભવિષ્યવાણી પણ કરી નાખી.